Sassa begin gesprek met CPS oor toelaesArgieffoto Die Suid-Afrikaanse agentskap vir maatskaplike sekerheid (Sassa) het Woensdag formeel met onderhandelings begin met Cash Paymaster Services (CPS) om sy kontrak te hernu om welsynstoelae te versprei, alhoewel die nasionale tesourie aangedui het dat hy nie dié ooreenkoms ter elfder ure kan goedkeur nie. “Die gesprek het vanoggend begin,” het Zane Dangor, die direkteur-generaal van maatskaplike ontwikkeling, gesê. Hy het bevestig dat Sassa Dinsdag ŉ dokument van voorneme by die konstitusionele hof ingedien het om ŉ nuwe kontrak met CPS te beding, maar het dit later teruggetrek. Die konstitusionele hof het in 2014 Sassa se kontrak met CPS ongeldig verklaar. “So ver ek dit verstaan, moet hulle bykomende dokumentasie indien en sal die hof weer later nader,” het hy gesê. Dangor het ook gesê Sassa sal nie die hof om goedkeuring nader vir ŉ nuwe kontrak nie, maar sal eerder die nasionale tesourie versoek om ŉ vergunning te bied om af te wyk van die reëls oor openbare finansies vir ŉ aanstellingsproses waar slegs ŉ enkele bieër betrokke is. “Dit is die benadering en dit hang af van die tesourie se ooreenkoms,” het Dangor gesê. Pres. Jacob Zuma het aan verslaggewers gesê hy dink dit is “bietjie onverantwoordelik om die kwessie nie te hanteer nie, want ons het geweet dit kom, soos dit aangekom het”. Die staat het tans geen instrument om welsynstoelae aan meer as 17 miljoen begunstigdes te betaal ná 1 April nie. Die konstitusionele hof het Sassa se kontrak met CPS in 2014 ongeldig verklaar, maar gevolglik sy uitspraak opgeskort, om te voorkom dat die toelaagstelsel ontwrig word. Dié kontrak verval aan die einde van die maand. Sassa-beamptes het Dinsdag gesê hy versoek nie die hof om af te wyk van die bevel nie, aangesien hy nie die kontrak wil verleng met CPS nie, hy wil ŉ nuwe ooreenkoms aangaan. Sassa moet na verwagting teen die einde van die maand ŉ volle bekendmaking by die hof indien, gebaseer op die advies van adv. Wim Trengove, wat ŉ regsmening huldig dat Sassa nie maande nie, maar jare gaan benodig om self die toelaagbetalings oor te neem soos die organisasie van plan is om te doen. Sassa-beamptes het Dinsdag huiwerig toegegee dat dit ŉ selfgemaakte krisis is, en die voorsitter van die parlementêre portefeuljekomitee oor maatskaplike ontwikkeling, Themba Godi, het gesê dit is ŉ poging om geen ander opsie te laat nie, as om weer ŉ kontrak met CPS aan te gaan.